গ্রামের খোলা দিগন্তে যাদের বেড়ে ওঠা, তারা একটু দুরন্তই হয় বটে! আর কেউ না হলেও অন্তত আমিনের ক্ষেত্রে কথাটা শতভাগ ঠিক। নদীতে সাঁতার কাটা, বন-বাদাড়ে পুলিশ সেজে গাছকে পেটানো, কলাগাছে সুই ঢুকিয়ে ডাক্তারি করা থেকে শুরু করে এমন কোনো দুষ্টুমি নেই, যা সে করে না। আসল কথা তো বলাই হয়নি। তার অদ্ভুত এক শখ রয়েছে। তা হচ্ছে, পাখির বাসা ভেঙে তা দিয়ে খেলাঘর সাজানো। আর বাসায় যদি কোনো পাখির ছানা থাকে, তাহলে তো কথাই নেই। ধরে নিয়ে আসবে। ক’দিন পরই হয়তো মায়ের স্নেহবঞ্চিত ছানাটা মারা যায়। কিন্তু তাতে তার কী? নতুন আরেকটা ধরে আনতে তার কতক্ষণ সময়ইবা লাগে!